טור מנוקד אורח חיים קעה
הֵבִיאוּ לָהֶם יַיִן אַחֵר, מְבָרְכִין הַטּוֹב וְהַמֵּטִיב.

וְלָאו דַּוְקָא הֵבִיאוּ לָהֶם עַתָּה מֵחָדָשׁ, אֶלָּא הוּא הַדִּין אִם הָיָה לוֹ מִתְּחִלָּה שְׁנֵי מִינֵי יֵינוֹת, מְבָרֵךְ עַל הַשֵּׁנִי הַטּוֹב וְהַמֵּטִיב.

וּפֵרֵשׁ רַשְׁבַּ"ם - דַּוְקָא שֶׁיּוֹדֵעַ שֶׁהַשֵּׁנִי מְשֻׁבָּח מִן הָרִאשׁוֹן.
וְהַתּוֹסָפוֹת מְפָרְשִׁים - אֲפִלּוּ סְתָמָא, שֶׁאֵינוֹ יוֹדֵעַ אִם הוּא מְשֻׁבָּח אִם לָאו יֵשׁ לוֹ לְבָרֵךְ, אֶלָּא אִם כֵּן יוֹדֵעַ שֶׁהוּא גָּרוּעַ יוֹתֵר מִמֶּנּוּ.

וְאֵין לוֹ לְבָרֵךְ הַטּוֹב וְהַמֵּטִיב אֶלָּא אִם כֵּן יֵשׁ אַחֵר עִמּוֹ, אֲבָל אִם הוּא לְבַדּוֹ - לֹא.
וְיֵשׁ אוֹמְרִים: כֵּיוָן שֶׁאֵין מְבָרְכִין הַטּוֹב וְהַמֵּטִיב בְּיָחִיד, אַף עַל פִּי שֶׁעַל הַיַּיִן שֶׁבְּתוֹךְ הַסְּעוּדָה כָּל אֶחָד מְבָרֵךְ לְעַצְמוֹ, 'הַטּוֹב וְהַמֵּטִיב' אֶחָד מְבָרֵךְ לְכֻלָּם, שֶׁאִם הָיָה כָּל אֶחָד מְבָרֵךְ לְעַצְמוֹ הָוֵי כָּל חַד וְחַד יָחִיד.
וְלֹא נְהִירָא - דְּמִטַּעְמָא דְּאָמְרִינַן בְּבוֹרֵא פְּרִי הַגֶּפֶן כָּל אֶחָד מְבָרֵךְ לְעַצְמוֹ מִשּׁוּם שֶׁאֵין בֵּית הַבְּלִיעָה פָּנוּי, הַאי טַעֲמָא נָמֵי שַׁיָּךְ בְּהַטוֹב וְהַמֵּטִיב, וְאַף עַל פִּי שֶׁכָּל אֶחָד וְאֶחָד מְבָרֵךְ לְעַצְמוֹ, כֵּיוָן שֶׁאַחֵר שׁוֹתֶה וְנֶהֱנֶה עִמּוֹ מֵאוֹתוֹ הַמִּין קַרִינָן בֵּהּ שָׁפִיר 'הַטּוֹב' - לְדִידֵהּ, 'וְהַמֵּטִיב' - לְאַחֲרִינֵי.

אֲבָל הָיוּ מְסֻבִּין לִשְׁתּוֹת בְּלֹא אֲכִילָה, אֶחָד מְבָרֵךְ לְכֻלָּם.

כָּתַב הָרַב רַבֵּנוּ פֶּרֶץ בְּשֵׁם רַבּוֹתָיו: יַיִן שֶׁל שְׁתֵּי חָבִיּוֹת וְהַכֹּל מִמִּין אֶחָד, אִם בְּתוֹךְ אַרְבָּעִים יוֹם לִבְצִירָתוֹ שָׁמוּהוּ בִּשְׁנֵי כֵּלִים - מְבָרְכִין עָלָיו הַטּוֹב וְהַמֵּטִיב, וְאִם לְאַחַר אַרְבָּעִים יוֹם חֲלָקוּהוּ - אֵין מְבָרְכִין עָלָיו, הוֹאִיל וְהַכֹּל מִגֶּפֶן (ס"א מִמִּין) אֶחָד הוּא.